Marianne Lie

Marianne Lie (født 12. februar 1962 i Bærum) er en norsk næringslivsleder.

Lie har samfunnsfaglige studier fra Universitetet i Oslo. Hun var ansatt i Norges Rederiforbund fra 1988 til 1998, og administrerende direktør i Vattenfall Norge fra 1998 til 2001. Fra 2001 til 2002 var Lie daglig leder i Helsevakten Telemed.

Hun ble administrerende direktør i Norges Rederiforbund i 2002. Denne stillingen hadde hun til januar 2008, da hun sluttet etter at regjeringen bestemte at rederne må betale 67 prosent av sin utsatte skatt på totalt 21 milliarder kroner. Lie fikk blant annet kritikk for sitt standpunkt forut for denne beslutningen,  fra daværende styre  i Rederiforbundet. Senere fastslo Høyesterett I en plenumsdom av 12. februar 2010 at Regjeringen Stolenbergs pålagte oppgjør av skatteforpliktelsene er i strid med tilbakevirkningsforbudet i Grunnloven § 97. Således vant Lies standpunkt frem i Høyesterett, men hun gikk likevel over i annen virksomhet fra 2008.

Lie er i dag styreleder og partner i Vox Politica. Hun har flere styreverv, blant annet i Wilh. Wilhelmsen, RS Platou og Rainpower.Vox Politica «Marianne Lie, f.1962» Lie var medlem av Executive Committee i Trilateral Commission.Trilateral Commission «Leadership - www.trilateral.org»    17. januar 2013 ble hun nominert til Gabrielsen-prisen 2012 sammen med 4 andre. Prisen gis til beste kvinnelige styrelederkandidat i store noterte/unoterte selskaper.

Lie var medlem av Bærum kommunestyre for Høyre i to perioder. Tidlig i 1980-årene ledet hun Bærum Unge Høyre og Akershus Unge Høyre.

Hun er datter av Helge S. Lie, tidligere varaordfører i Bærum. Marianne Lie var tidligere gift med reklamemannen Morten Harg.

 Referanser 

Kategori:Norske næringslivsledere
Kategori:Høyre-politikere i Akershus
Kategori:Lokalpolitikere i Bærum
Kategori:Tillitsvalgte i Unge Høyre
Kategori:Alumni fra Universitetet i Oslo
Kategori:Personer fra Bærum kommune
Kategori:Fødsler i 1962